**SVEUČILIŠTE JOSIPA JURJA STROSSMAYERA**

**U OSIJEKU- ODJEL ZA MATEMATIKU**

**P R A V I L N I K**

**O ZAŠTITI NA RADU**

Osijek, ožujak 2017.

**SADRŽAJ**

**I. UVODNE ODREDBE 3**

**II. POSEBNE ODREDBE…………………………………………………... 4**

**II.1. Pročelnik 4**

**II.2. Ovlaštenik 7**

**II.3. Stručnjak zaštite na radu ………………………………………………. 6**

**II.4. Odbor zaštite na radu 7**

**II.5. Povjerenik zaštite na radu 7**

**II.6. Radnik 9**

**II.7. Osposobljavanje radnika iz zaštite na radu 11**

**II.8. Obavještavanje 11**

**II.9. Poslovi s posebnim uvjetima rada 12**

**II.9.1. Posebno osjetljive skupine radnika 13**

**II.9.2. Posebna zaštita na radu maloljetnih radnika 13**

**II.9.3. Posebna zaštita na radu trudnica, radnica koje su nedavno rodile**

**i koje doje 13**

**II.9.4. Posebna zaštita na radu radnika kojima je utvrđena smanjena**

**i preostala radna sposobnost ili su izloženi neposrednom riziku od**

**smanjenja radne sposobnost 14**

**II.10. Sredstva rada, osobna zaštitna oprema i mjesta rada 14**

**II.11. Radni okoliš 16**

**II.12. Opasne radne tvari 17**

**II.13. Obveze Odjela za matematiku u vezi s uporabom bioloških**

**agensa na radu 18**

**II.14. Stres na radu ili u vezi s radom 18**

**II.15. Zaštita od požara, evakuacija i spašavanje 19**

**II.16. Ozljede na radu i profesionalne bolesti…………………………………19**

**II.17. Pružanje prve pomoći 20**

**II.18. Zaštita nepušaća 20**

**II.19. Zabrana unošenja i uzimanja alkohola i drugih sredstava ovisnosti 20**

**II.19.1. Provjera je li radnik pod utjecajem sredstava ovisnosti i privremeno**

**udaljenje s rada 20**

**II.19.2. Zabrana provjere 21**

**II.20. Obveza ugovaranja usluga medicine rada 22**

**II.21. Pregled video i audio zapisa 22**

**II.22. Evidencije, isprave i obavijesti 22**

**III. PRIJELAZNE I ZAVRŠNE ODREDBE 23**

Na temelju odredbe članka 19. Zakona o zaštiti na radu (Narodne novine broj 71/14., 118/14. i 154/14.) i članka 75. stavka 4. podstavka 2. Pravilnika Odjela za matematiku Pročelnica Odjela za matematiku u sastavu Sveučilišta Josipa Jurja Strossmayera u Osijeku dana 30. ožujka 2017. godine donosi

**PRAVILNIK O ZAŠTITI NA RADU**

**I. UVODNE ODREDBE**

**Članak 1.**

Ovim Pravilnikom o zaštiti na radu (u daljnjem tekstu: Pravilnik), *Sveučilište Josipa Jurja Strossmayera u Osijeku-Odjel za matematiku* (u daljnjem tekstu: Odjel za matematiku) na temelju provedene procjene rizika utvrđuje organizaciju provođenja zaštite na radu, te propisuje pravila zaštite na radu, te prava, obveze i odgovornosti ovlaštenika Pročelnika i radnika u dijelu u kojem ta pitanja nisu uređena Zakonom o zaštiti na radu, propisima donesenim na temelju njega te kolektivnim ugovorom i ugovorima o radu.

**Članak 2.**

(1) Otklanjanje opasnosti za zdravlje i život radnika se osigurava primjenom osnovnih, posebnih, propisanih i priznatih pravila zaštite na radu u skladu s općim načelima prevencije. U tom se cilju ovim Pravilnikom utvrđuje organizacija uređivanja i provođenja zaštite na radu, osposobljavanje radnika na siguran način rada, poslovi s posebnim uvjetima rada, način ispitivanja sredstava rada, opasnih radnih tvari, način na koji se njima mora rukovati, način uporabe osobnih zaštitnih sredstava i opreme, sustav obavještavanja i uporabu znakova obavještavanja, izrada pisanih uputa o sigurnom načinu rada, postupak s ozlijeđenim i oboljelim osobama na radu, zaštita nepušača, zabrana unošenja i uzimanja alkohola i drugih sredstava ovisnosti za vrijeme rada, zaštita posebnih kategorija radnika, prava, dužnosti i odgovornosti ovlaštenika i radnika te unutarnji nadzor.

(2) U cilju se uređivanja i provedbe zaštite na radu ovim Pravilnikom uređuje i ustroj Odbora za zaštitu na radu i izbor Povjerenika za zaštitu na radu.

**Članak 3.**

Pročelnik Odjela za matematiku organizira i provodi zaštitu na radu vodeći pri tom računa o prevenciji rizika te obavještavanju, osposobljavanju, organizaciji i sredstvima.

**Članak 4.**

(1) Određene stručne, savjetodavne i druge poslove zaštite na radu obavljaju osobe ovlaštene i osposobljene za obavljanje poslova zaštite na radu.

(2) Stručne poslove zaštite na radu mogu obavljati također i stručne i druge službe Odjela za matematiku u sklopu svojeg djelokruga.

**Članak 5.**

Obavljanje poslova zaštite na radu ugovara se u skladu s procjenom rizika, stanjem zaštite na radu i brojem radnika.

**Članak 6.**

(1) Poslovi zaštite na radu su osobito:

1) stručna pomoć Pročelniku i njegovim ovlaštenicima, radnicima te povjerenicima radnika za zaštitu na radu u provedbi i unapređivanju zaštite na radu

2) sudjelovanje u izradi poslovne strategije te operativnih planova i programa poslovanja poslodavca u dijelu u kojem se moraju odnositi na zaštitu na radu te sudjelovanje u primjeni upravljačkih metoda ili tehnika za provođenje strategije

3) sudjelovanje u postupku izrade procjene rizika

4) unutarnji nadzor nad primjenom pravila zaštite na radu te poticanje i savjetovanje Pročelnika i njegovih ovlaštenika za otklanjanje nedostataka u zaštiti na radu utvrđenih unutarnjim nadzorom

5) prikupljanje i analiziranje podataka u vezi s nezgodama, ozljedama na radu, profesionalnim bolestima i bolestima u vezi s radom te priprema propisanih prijava ozljeda na radu i profesionalnih bolesti i izrada izvješća za potrebe Pročelnika

6) suradnja s tijelima nadležnim za poslove inspekcije rada, sa Zavodom nadležnim za zaštitu zdravlja i sigurnost na radu, Zavodom za unapređivanje zaštite na radu, ovlaštenima osobama te specijalistom medicine rada

7) osposobljavanje radnika, Pročelnika i ovlaštenika za rad na siguran način

8) osposobljavanje povjerenika radnika za zaštitu na radu i pomaganje u njihovom djelovanju

9) djelovanje u odboru za zaštitu na radu Pročelnika

10) suradnja s Pročelnikom prilikom projektiranja, građenja i rekonstrukcije građevina namijenjenih za rad, nabave radne opreme i ostalih sredstava rada, osobne zaštitne opreme i opasnih kemikalija

11) sudjelovanje u primjeni međunarodnih certifikacijskih normi za upravljanje zaštitom na radu, kvalitetom, rizicima, društvenom odgovornošću u poslovanju i sl. u ustanovi

12) ostali poslovi zaštite na radu u skladu s potrebama Pročelnika.

(2) O obavljenom se unutarnjem nadzoru sastavljaju i čuvaju dokumenti, koji mogu biti u pisanom ili elektroničkom obliku.

1. **POSEBNE ODREDBE**

**II.1. Pročelnik**

**Članak 7.**

Pročelnik je obvezan organizirati i provoditi zaštitu na radu vodeći pri tome računa o prevenciji rizika te obavještavanju, osposobljavanju, organizaciji i sredstvima, a sukladno odredbama Zakona o radu, podzakonskih propisa, tehničkih normi, kolektivnog ugovora i ovog Pravilnika.

**Članak 8.**

Pročelnik je obvezan provoditi prevenciju u svim radnim postupcima, u organizaciji rada i upravljanju radnim postupcima, pri čemu mora osigurati radnicima najveću moguću razinu zaštite na radu.

**Članak 9.**

Pročelnik je obvezan, uzimajući u obzir poslove i njihovu prirodu, procjenjivati rizike za život i zdravlje radnika i osoba na radu, osobito u odnosu na sredstva rada, radni okoliš, tehnologiju, fizikalne štetnosti, kemikalije, odnosno, biološke agense s kojima je moguće doći u kontakt, uređenje mjesta rada, organizaciju procesa rada, jednoličnost rada, statodinamičke i psihofiziološke napore, rad s nametnutim ritmom, rad po učinku u određenom vremenu (normirani rad), noćni rad, psihičko radno opterećenje i druge rizike koji su prisutni, radi sprječavanja ili smanjenja rizika.

**Članak 10.**

Pročelnik obavlja sljedeće poslove zaštite na radu:

- donosi akte iz zaštite na radu

- donosi izmjene i dopune akata iz zaštite na radu

- prati provedbu plana i programa mjera zaštite na radu

- osigurava izradu procjene rizika iz zaštite na radu koja odgovara postojećim rizicima na radu i

u vezi s radom

- prihvaća izvješća o stanju zaštite na radu i o provođenju mjera zaštite na radu

- odlučuje o financiranju obavljanja poslova zaštite na radu i pojedinih projekata iz zaštite na radu

- ugovara osiguranje radnika za slučaj ozljede na radu i profesionalne bolesti

- ugovara usluge sa službom medicine rada i Hrvatskim zavodom za zdravstveno osiguranje radi osiguravanja i ostvarivanja zdravstvene zaštite

- donosi odluke i rješenja o provedbi odredbi ovog Pravilnika i drugih propisa iz zaštite na radu.

**Članak 11.**

Pročelnik je obvezan imati procjenu rizika izrađenu u pisanom ili elektroničkom obliku, koja odgovara postojećim rizicima na radu i u vezi s radom i koja je dostupna radniku na mjestu rada.

**Članak 12.**

Pročelnik je obvezan radnike i njihove predstavnike uključiti u postupak procjene rizika na način propisan Zakonom o zaštiti na radu.

**Članak 13.**

(1) Pročelnik je obvezan obavijestiti tijelo nadležno za inspekcijski nadzor o smrtnoj i teškoj ozljedi nastaloj u prostoriji ili na prostoru u kojem poslodavac obavlja rad.

(2) Obavijest iz stavka 1. ovoga članka Pročelnik je obvezan dostaviti odmah po nastanku ozljede.

**II.2. Ovlaštenik**

**Članak 14.**

Ovlaštenik je radnik kojemu je Pročelnik, neovisno o drugim ugovorenim poslovima, dao ovlaštenja za provedbu zaštite na radu. Pročelnik može provođenje zaštite na radu prenijeti u pisanom obliku na svojeg ovlaštenika u okviru njegovog djelokruga rada.

**Članak 15.**

(1) Pročelnik koji zaštitu na radu provodi putem ovlaštenika obvezan je ovlastiti ovlaštenika, osobito za sljedeće:

1) radniku koji nije osposobljen za rad na siguran način ne dopustiti rad bez nadzora osposobljenog radnika

2) radniku za kojeg nije na propisani način utvrđeno da ispunjava tražene uvjete, ne dopustiti obavljanje poslova s posebnim uvjetima rada, odnosno, da radniku koji više ne ispunjava tražene uvjete zabraniti da nastavi obavljati poslove s posebnim uvjetima rada

3) posebno osjetljivim skupinama radnika ne dozvoliti da obavljaju poslove koji bi mogli na njih štetno utjecati

4) isključiti iz uporabe radnu opremu koja nije ispravna, odnosno, sigurna kao i osobnu zaštitnu opremu na kojoj nastanu promjene zbog kojih postoje rizici za sigurnost i zdravlje radnika

5) u suradnji sa stručnjakom za zaštitu na radu osigurati evidentiranje svake nezgode i ozljede na radu te svakog slučaja postupanja radnika u skladu s odredbom članka 69. stavaka 3. i 4. Zakona o zaštiti na radu (stanje neposrednog rizika za sigurnost i zdravlje, kao i nastanak svakog drugog nedostatka u sustavu zaštite na radu, pravo odbijanja rada i napuštanja mjesta rada ako mu izravno prijeti rizik za život i zdravlje)

6) nadzirati da radnici rade u skladu s pravilima zaštite na radu, uputama Pročelnika, odnosno proizvođača radne opreme, osobne zaštitne opreme, opasnih kemikalija i bioloških štetnosti te za korištenje propisane osobne zaštitne opremue

7) zabraniti rad radniku ako ga obavlja suprotno prethodno navedenom podstavku

8) osigurati potreban broj radnika osposobljenih za evakuaciju i spašavanje, za pružanje prve pomoći te da im staviti na raspolaganje svu potrebnu opremu

9) osigurati da se u vrijeme rada ne piju alkoholna pića te da se ne uzimaju druga sredstva ovisnosti, odnosno, zabraniti rad radnicima koji su na radu pod utjecajem alkohola ili drugih sredstava ovisnosti i udaljiti ih s mjesta rada.

(2) Pročelnik je obvezan ovlašteniku osigurati uvjete za rad te ga ne smije staviti u nepovoljniji položaj zbog poduzimanja aktivnosti u skladu s pravilima zaštite na radu te postupanja po pravilima struke i danim ovlaštenjima Pročelnika.

(3) Pod uvjetima za rad iz stavka 2. ovoga članka podrazumijevaju se samostalnost ovlaštenika u donošenju i provođenju odluka te samostalnost u raspolaganju sredstvima koja mu je Pročelnik obvezan osigurati.

**II.3. Stručnjak za zaštitu na radu**

**Članak 16.**

Pročelnik je obvezan utvrditi i obavljati poslove zaštite na radu u skladu s procjenom rizika, stanjem zaštite na radu i brojem radnika.

**Članak 17.**

Poslove stručnjaka zaštite na radu na Odjelu za matematiku obavlja za to ovlaštena osoba na Rektoratu Sveučilišta koja za taj posao ispunjava zakonom propisane uvjete.

**Članak 18.**

Pročelnik je obvezan stručnjaku zaštite na radu omogućiti ispunjavanje obveza i obvezna je osigurati mu potrebno vrijeme, opremu, pomoć drugih stručnih radnika i ostale uvjete za rad, kao i profesionalnu neovisnost te ga ne smije staviti u nepovoljniji položaj zbog obavljanja poslova zaštite na radu prema odredbama ovoga Zakona i drugih propisa te prema pravilima struke.

**Članak 19.**

Radnici, stručnjaci zaštite na radu, povjerenici radnika za zaštitu na radu i ovlaštene osobe obvezni su surađivati u provođenju zaštite na radu.

**II.4. Odbor za zaštitu na radu**

**Članak 20.**

Odbor za zaštitu na radu je savjetodavno tijelo za unapređivanje zaštite na radu Odjela za matematiku.

**Članak 21.**

Sa svrhom stalnog unapređivanja zaštite na radu, odbor planira i nadzire:

1) primjenu pravila zaštite na radu na Odjelu za matematiku

2) organizaciju obavljanja poslova zaštite na radu

3) obavješćivanje i osposobljavanje u vezi sa zaštitom na radu

4) prevenciju rizika na radu i u vezi s radom te njezine učinke na zdravlje i sigurnost radnika.

**Članak 22.**

(1) Odbor čine Pročelnik ili njegov ovlaštenik, stručnjak zaštite na radu koji obavlja poslove zaštite na radu za Odjel za matematiku, specijalist medicine rada izabran u skladu s posebnim propisom te povjerenik radnika za zaštitu na radu ili njihov koordinator.

(2) Predsjednik odbora je Pročelnik ili njegov ovlaštenik.

(3) O imenovanju članova odbora Pročelnik donosi pisanu odluku.

(4) Radi rješavanja specifičnih problema zaštite na radu Pročelnik može u rad odbora uključiti stručnjake za pojedina područja.

**Članak 23.**

(1) Odbor se sastaje najmanje jedanput u tri mjeseca i o svojem radu vodi zapisnik.

(2) Iznimno od prethodne odredbe, u slučaju smrtne, teške ozljede na mjestu rada, utvrđenog slučaja profesionalne bolesti ili nalaza nadležnog inspektora kojim je utvrđen nedostatak u provedbi zaštite na radu, Pročelnik je obvezan sazvati sjednicu u roku od dva radna dana od nastanka ozljede.

(3) U tom slučaju o sjednici odbora Predsjednik odbora obavještava nadležnog inspektora koji može prisustvovati sjednici.

(4) Ako Pročelnik sjednicu odbora ne sazove u prethodno navedenim rokovima, sjednicu odbora ima pravo sazvati povjerenik radnika za zaštitu na radu.

**Članak 24.**

(1) Sve pripremne radnje za sazivanje odbora i praćenje sastanka obavlja Predsjednik odbora.

(2) Izvješćivanje Pročelnika o odlukama i zaključcima Odbora zaštite na radu obavlja ovlaštenik-Predsjednik odbora.

**II.5. Povjerenik zaštite na radu**

**Članak 25.**

Radnici Odjela za matematiku između sebe mogu birati povjerenika radnika za zaštitu na radu.

**Članak 26.**

(1) Izbor povjerenika radnika za zaštitu na radu Odjela za matematiku koji zapošljava više od 20 radnika provodi se u skladu s odredbama općeg propisa o radu kojim su uređena pitanja izbora radničkog vijeća.

(2) Ako je prema propisanim kriterijima izabrano više povjerenika, oni između sebe biraju svoga koordinatora.

**Članak 27.**

Povjerenik radnika za zaštitu na radu obvezan je štititi interese radnika na području zaštite na radu te pratiti primjenu pravila, mjera, postupaka i aktivnosti zaštite na radu.

**Članak 28.**

Povjerenik radnika za zaštitu na radu ima pravo:

1) podnositi Pročelniku prijedloge vezane uz donošenje odluka iz zaštite na radu

2) zahtijevati od Pročelnika da poduzme odgovarajuće mjere u svrhu smanjenja i otklanjanja rizika

3) podnositi pritužbe tijelima nadležnim za zaštitu na radu

4) sudjelovati s Pročelnikom u planiranju unapređivanja uvjeta rada, uvođenja nove tehnologije, uvođenja novih kemikalija i bioloških štetnosti u radni i proizvodni proces te poticati Pročelnika i njegove ovlaštenike na provedbu zaštite na radu

5) biti obaviješten o svim promjenama koje utječu ili bi mogle utjecati na zaštitu na radu

6) obaviti uvid i koristiti dokumentaciju iz zaštite na radu

7) primati primjedbe radnika u vezi s primjenom pravila zaštite na radu te ih prenositi Pročelniku ili njegovom ovlašteniku

8) izvijestiti nadležnog inspektora i specijalistu medicine rada o svojim zapažanjima, odnosno, zapažanjima radnika

9) nazočiti inspekcijskim pregledima i očitovati se na činjenično stanje koje utvrdi nadležni inspektor

10) pozvati nadležnog inspektora kada ocijeni da su ugroženi sigurnost i zdravlje radnika, a Pročelnik propušta ili odbija provoditi potrebnu zaštitu na radu

11) osposobljavati se za obavljanje poslova povjerenika radnika za zaštitu na radu

12) stalno proširivati i unaprjeđivati znanje te pratiti i prikupljati obavijesti od važnosti za svoj rad

13) staviti prigovor na inspekcijski nalaz

14) svojim djelovanjem poticati radnike na provedbu zaštite na radu

15) obavješćivati radnike o provedbi zaštite na radu.

**Članak 29.**

(1) Pročelnik je obvezan osigurati povjereniku radnika za zaštitu na radu potrebno vrijeme i uvjete za nesmetano obnašanje dužnosti, davati mu sve potrebne obavijesti i omogućiti mu uvid u sve propise i isprave iz zaštite na radu te mu ne smije, tijekom obnašanja dužnosti, bez pristanka radničkog vijeća, odnosno, sindikalnog povjerenika koji ima prava i obveze radničkog vijeća, otkazati ugovor o radu, niti ga na drugi način staviti u nepovoljniji položaj u odnosu na njegove dotadašnje uvjete rada i u odnosu na ostale radnike.

(2) Pročelnik je obvezan povjereniku radnika za zaštitu na radu osigurati uvjete za nesmetano obnašanje dužnosti u skladu s općim propisima o radu kojima su propisani uvjeti za rad radničkog vijeća.

(3) Za obnašanje dužnosti povjerenika radnika za zaštitu na radu povjerenik ima pravo na naknadu plaće za najmanje tri sata tjedno, osim ako se kolektivnim ugovorom to pitanje drugačije ne uredi, a bez mogućnosti ustupanja toga prava drugom povjereniku.

**Članak 30.**

Pročelnik je obvezan, unaprijed i pravodobno savjetovati se s povjerenikom radnika za zaštitu na radu o:

1) zapošljavanju stručnjaka zaštite na radu i poslovima koje će obavljati

2) povjeravanju provođenja zaštite na radu ovlaštenoj osobi i poslovima koje će obavljati

3) izradi procjene rizika te izmjenama, odnosno dopunama procjene rizika

4) izboru radnika za pružanje prve pomoći i radnika za provođenje mjera zaštite od požara, evakuacije i spašavanja

5) zaštiti i prevenciji od rizika na radu te sprječavanju i smanjivanju rizika

6) sprječavanju nezgoda, ozljeda na radu i profesionalnih bolesti

7) promjenama u procesu rada i tehnologiji

8) planiranju i provođenju osposobljavanja iz zaštite na radu

9) poboljšanju uvjeta rada te planiranju i uvođenju novih tehnologija

10) utjecaju radnih uvjeta i radnog okoliša na sigurnost i zdravlje radnika

11) izboru sredstava rada i osobne zaštitne opreme

**Članak 31.**

(1) U slučaju svake smrtne ili teške ozljede na radu, utvrđenog slučaja profesionalne bolesti i nalaza nadležnog inspektora kojim je utvrđen nedostatak u provedbi zaštite na radu, nadležni ovlaštenik obvezan je o nastanku događaja odmah izvijestiti povjerenika radnika za zaštitu na radu.

(2) U slučaju svake smrtne ili teške ozljede na radu, nadležni ovlaštenik je obvezan pozvati na očevid na mjestima rada povjerenika radnika za zaštitu na radu.

**II.6.** **Radnik**

**Članak 32.**

Radnik je obvezan osposobljavati se za rad na siguran način ukoliko ga Pročelnik uputi na osposobljavanje.

**Članak 33.**

(1) Radnik je obvezan i odgovoran obavljati poslove dužnom pažnjom i pri tom voditi računa o svojoj sigurnosti i zaštiti zdravlja, kao i sigurnosti i zaštiti zdravlja ostalih radnika, koje mogu ugroziti njegovi postupci ili propusti na radu.

(2) Smatra se da radnik radi dužnom pažnjom kada poslove obavlja u skladu sa znanjima i vještinama koje je stekao tijekom osposobljavanja za rad na siguran način te kada radi po uputama Pročelnika, odnosno, njegovog ovlaštenika tako da:

1) prije početka rada pregleda mjesto rada te o uočenim nedostacima izvijesti Pročelnika ili njegovog ovlaštenika

2) pravilno koristi sredstva rada

3) pravilno koristi propisanu osobnu zaštitnu opremu koju je nakon korištenja obvezan vratiti na za to određeno mjesto

4) pravilno koristi i samovoljno ne isključuje, ne obavlja preinake i ne uklanja zaštitu na sredstvima rada

5) odmah obavijesti ovlaštenika, stručnjaka zaštite na radu ili povjerenika radnika za zaštitu na radu o svakoj situaciji koju smatra značajnim i izravnim rizikom za sigurnost i zdravlje, o nepostojanju ili nedostatku uputa za takvu situaciju, kao i o bilo kojem uočenom nedostatku u organiziranju i provedbi zaštite na radu

6) posao obavlja u skladu s pravilima zaštite na radu, pravilima struke te pisanim uputama poslodavca

7) prije odlaska s mjesta rada ostavi sredstva rada koja je koristio u takvom stanju da ne ugrožavaju ostale radnike ili sredstva rada

8) surađuje s Pročelnikom, njegovim ovlaštenikom, stručnjakom zaštite na radu, specijalistom medicine rada i povjerenikom radnika za zaštitu na radu.

**Članak 34.**

Radnik je obvezan surađivati s Pročelnikom, njegovim ovlaštenikom, stručnjakom zaštite na radu, povjerenikom radnika za zaštitu na radu i specijalistom medicine rada u rješavanju svih pitanja zaštite na radu, osobito dok se ne osigura da radni okoliš i uvjeti rada ne predstavljaju rizik za sigurnost i zdravlje te dok se u cijelosti ne postigne zaštita na radu u skladu sa zahtjevima tijela nadležnih za nadzor provedbe zaštite na radu.

**Članak 35.**

Radnik mora odmah izvijestiti ovlaštenika, stručnjaka za zaštitu na radu ili povjerenika za zaštitu na radu o svakoj činjenici za koju smatra da predstavlja neposredni rizik za sigurnost i zdravlje, kao i o svakom drugom nedostatku u sustavu zaštite na radu.

**Članak 36.**

(1) Radnik ima pravo odbiti raditi i napustiti mjesto rada ako mu izravno prijeti rizik za život i zdravlje, sve dok ovlaštenik ne poduzme korektivne mjere, a zbog takvog postupanja ne smije trpjeti štetne posljedice.

(2) Ovlaštenik ne smije zahtijevati od radnika da ostane na mjestu rada dok na tom mjestu postoji izravan i ozbiljan rizik za život i zdravlje radnika.

**Članak 37.**

(1) O postupku iz prethodnog članka radnik mora obavijestiti Pročelnika, njegovog ovlaštenika, stručnjaka za zaštitu na radu ili povjerenika radnika za zaštitu na radu.

(2) U slučaju nastanka okolnosti iz prethodnog članka ovlaštenik, odnosno, radnik ili povjerenik radnika za zaštitu na radu obvezni su bez odgađanja izvijestiti nadležnog inspektora koji je obvezan u roku od 48 sati utvrditi činjenično stanje i osnovanost navoda radnika.

(3) Za vrijeme dok ne radi zbog izbjegavanja izloženosti izravnom i ozbiljnom riziku za život i zdravlje, radnik ima pravo na plaću i druga prava iz radnog odnosa u skladu s općim propisom o radu.

**Članak 38.**

(1) Radnici imaju obvezu postupati u skladu s uputama Pročelnika ili ovlaštenika za sprječavanje, uklanjanje ili smanjivanje stresa na radu ili u vezi s radom.

(2) Radnici i njihovi predstavnici imaju obvezu surađivati s Pročelnikom ili ovlaštenikom radi sprječavanja, uklanjanja ili smanjivanja stresa na radu ili u vezi s radom.

**II.7. Osposobljavanje radnika iz zaštite na radu**

**Članak 39.**

Odjel za matematiku je obvezan, na temelju procjene rizika, osposobiti radnika za rad na siguran način i to:

1) prije početka rada

2) kod promjena u radnom postupku

3) kod uvođenja nove radne opreme ili njezine promjene

4) kod uvođenja nove tehnologije

5) kod upućivanja radnika na novi posao, odnosno, na novo mjesto rada

6) kod utvrđenog oštećenja zdravlja uzrokovanog opasnostima, štetnostima ili naporima na radu.

**Članak 40.**

(1) Osposobljavanje iz prethodnog članka potrebno je provesti na način da radnika obavijesti o svim činjenicama i okolnostima koje utječu ili bi mogle utjecati na sigurnost i zdravlje radnika (o organizaciji rada, rizicima i načinu izvođenja radnih postupaka i sl.), da radniku objasni i da radnika osposobi za praktičnu primjenu mjera zaštite na radu koje je dužan primjenjivati tijekom rada u skladu s procjenom rizika kojima je izložen na radu i u vezi s radom.

(2) Osposobljavanje radnika, ovlaštenika i povjerenika radnika za zaštitu na radu se provodi tijekom radnog vremena o trošku Odjela za matematiku.

**Članak 41.**

(1) Ovlaštenik ne smije dozvoliti samostalno obavljanje poslova radniku koji prethodno nije osposobljen za rad na siguran način.

(2) Radniku koji nije osposobljen za rad na siguran način ovlaštenik je obvezan osigurati rad pod neposrednim nadzorom radnika osposobljenog za rad na siguran način, ali ne dulje od 60 dana.

**Članak 42.**

Ovlaštenik mora biti osposobljen i mora se stručno usavršavati iz područja zaštite na radu.

**Članak 43.**

(1) Pročelnik mora osposobljavanje za rad na siguran način povjeriti osobi ovlaštenoj za obavljanje tih poslova.

(2) Organizaciju i koordinaciju osposobljavanja provodi ovlaštenik.

**Članak 44.**

Zapisnik o ocjeni osposobljenosti radnika za rad na siguran način sastavljaju i potpisuju neposredni ovlaštenik osposobljavanog radnika, radnik i stručnjak zaštite na radu.

**II.8. Obavještavanje**

**Članak 45.**

Pročelnik je obvezan obavješćivati i savjetovati se s radnicima, odnosno, njihovim predstavnicima o pitanjima zaštite na radu u skladu s ovim Zakonom i općim propisima o radu.

**Članak 46.**

(1) Pročelnik, odnosno, ovlaštenik obvezan je obavijestiti radnike, povjerenika radnika za zaštitu na radu, stručnjaka zaštite na radu, ovlaštenu osobu ako je s njom ugovorio obavljanje poslova zaštite na radu i druge osobe o svim rizicima i promjenama koje bi mogle utjecati na sigurnost i zdravlje radnika, a osobito o:

1) rizicima vezanim za mjesto rada i narav ili vrstu poslova, o mogućem oštećenju zdravlja te o zaštitnim i preventivnim mjerama i aktivnostima u svakom radnom postupku

2) mjerama pružanja prve pomoći, zaštite od požara, zaštite i spašavanja radnika te o radnicima koji ih provode.

(2) Ovlaštenik je obvezan pisanim uputama osigurati provedbu radnog postupka u skladu s pravilima zaštite na radu te je obvezan dati radnicima upute u skladu sa stavkom 1. ovoga članka.

(3) Ovlaštenik je obvezan istaknuti na mjestima rada pisane upute o radnom okolišu, sredstvima rada, opasnim kemikalijama, biološkim štetnostima, opasnostima na radu, izvorima fizikalnih štetnosti i drugim rizicima na radu i u vezi s radom, u skladu s procjenom rizika.

(4) Ovlaštenik je obvezan osigurati da pristup mjestima rada na kojima se obavljaju poslovi s posebnim uvjetima rada imaju samo radnici koji su dobili pisane upute za rad na siguran način i osobnu zaštitnu opremu čija obvezna uporaba proizlazi iz procjene rizika.

**II.9. Poslovi s posebnim uvjetima rada**

**Članak 47.**

Poslovi s posebnim uvjetima rada su poslovi koje mogu obavljati samo radnici koji osim općih uvjeta za zasnivanje radnog odnosa ispunjavaju i posebne uvjete glede dobi života, spola, stručnih sposobnosti, zdravstvenoga, tjelesnog ili psihičkog stanja (u daljnjem tekstu: zdravstveno stanje) te psihofizičkih i psihičkih sposobnosti (u daljnjem tekstu: psihička sposobnost).

**Članak 48.**

Pročelnik ne smije dopustiti obavljanje poslova s posebnim uvjetima rada radniku koji ne ispunjava uvjete propisane posebnim propisom za te poslove.

**Članak 49.**

Ispunjava li radnik uvjete navedene u prethodnom članku ocjenjuje Pročelnik i ovlaštenik.

**Članak 50.**

(1) Osobu s kojom namjerava sklopiti ugovor o radu za obavljanje poslova s posebnim uvjetima rada, Odjel za matematiku upućuje na pregled specijalistu medicine rada, uputnicom koja sadrži podatke o naravi ili vrsti poslova i drugim okolnostima od utjecaja na ocjenu njezine sposobnosti za obavljanje tih poslova i mogućeg utjecaja štetnosti s mjesta rada na zdravlje radnika.

(2) Odjel za matematiku je obvezan radnika koji obavlja poslove s posebnim uvjetima rada ponovno uputiti na pregled prije isteka roka utvrđenog propisom ili kada to ocijeni specijalist medicine rada.

**Članak 51.**

Pročelnik, odnosno, ovlaštenik ne smije dozvoliti radniku da obavlja poslove s posebnim uvjetima rada ako ga ponovno ne uputi na pregled u roku u kojem je to bio obvezan učiniti ili ako radnik odbije pristupiti pregledu na koji ga je uputio.

***II.9.1. Posebno osjetljive skupine radnika***

**Članak 52**.

Posebno osjetljive skupine kojima je Pročelnik obvezan osigurati posebnu zaštitu na radu su maloljetni radnici, trudne radnice, radnice koje su nedavno rodile, radnice koje doje, radnici oboljeli od profesionalne bolesti te radnici kod kojih je utvrđena smanjena i preostala radna sposobnost ili postoji neposredni rizik od smanjenja radne sposobnosti.

***II.9.2. Posebna zaštita na radu maloljetnih radnika***

**Članak 53.**

(1) Pročelnik je obvezan osigurati posebnu zaštitu na radu maloljetniku radi očuvanja njegovog nesmetanoga duševnog i tjelesnog razvoja.

(2) Maloljetnik ne smije obavljati poslove s posebnim uvjetima rada, osim maloljetnika koji je završio stručno srednjoškolsko obrazovanje za te poslove i koji ispunjava ostale propisane uvjete.

***II.9.3. Posebna zaštita na radu trudnih radnica, radnica koje su nedavno rodile i koje doje***

**Članak 54.**

(1) Pročelnik je obvezan provoditi posebnu zaštitu na radu trudnih radnica, radnica koje su nedavno rodile i radnica koje doje, radi zaštite od rizika koji bi mogli ugroziti ostvarivanje materinstva i oporavak od trudnoće i poroda.

(2) Trudna radnica i radnica koja doji ne smije obavljati poslove utvrđene pravilnikom koji propisuje pravila zaštite radnika izloženih fizikalnim, kemijskim i biološkim štetnostima na radu.

(3) Radi zaštite od rizika kojima ne smiju biti izložene, Pročelnik je obvezan trudnim radnicama, radnicama koje su nedavno rodile i radnicama koje doje:

1) prilagoditi uvjete i organizaciju radnog vremena radi uklanjanja rizika za sigurnost i zdravlje

2) osigurati mogućnost obavljanja drugih odgovarajućih poslova, odnosno, rad na drugom mjestu rada, ako prilagodbe nisu tehnički izvedive, odnosno, opravdane na poslovima ili mjestu rada koje su obavljale, odnosno, na kojima su radile prije trudnoće ili poroda

(3) prilagodba uvjeta, organizacija radnog vremena te promjena mjesta rada ne smije imati za posljedicu smanjenje plaće radnicama iz stavka 1. ovoga članka

(4) ako nije moguće osigurati posebnu zaštitu na radu, radnice ostvaruju pravo na dopust uz naknadu plaće u skladu s posebnim propisom

(5) ocjenu o rizicima koji bi mogli štetno utjecati na sigurnost i zdravlje trudnih radnica, odnosno, na plod te na sigurnost i zdravlje radnica koje su nedavno rodile, kao i ocjenu o tome koji su poslovi za njih odgovarajući, daje specijalist medicine rada na prijedlog specijalista ginekologije, odnosno, porodništva na temelju procjene rizika

(6) ocjenu o rizicima koji bi mogli štetno utjecati na sigurnost i zdravlje djeteta koje doji radnica, kao i ocjenu o tome koji su poslovi za nju odgovarajući, daje specijalist medicine rada na prijedlog specijalista pedijatra, odnosno, izabranog liječnika obiteljske medicine, na temelju procjene rizika.

***II.9.4. Posebna zaštita na radu radnika kojima je utvrđena smanjena i preostala radna sposobnost ili su izloženi neposrednom riziku od smanjenja radne sposobnosti***

**Članak 55.**

(1) Pročelnik je obvezan provoditi posebnu zaštitu na radu za radnike kod kojih je utvrđeno oboljenje od profesionalne bolesti, kojima je nadležno tijelo za vještačenje prema posebnom propisu utvrdilo smanjenu i preostalu radnu sposobnost ili su izloženi neposrednom riziku od smanjenja radne sposobnosti, radi sprječavanja daljnjeg oštećenja zdravlja i umanjenja preostale radne sposobnosti.

(2) Pravo na posebnu zaštitu na radu ostvaruje i radnik za kojega je specijalist medicine rada utvrdio da je trajno nesposoban raditi na poslovima s posebnim uvjetima rada, kada je štetnost ili napor na mjestu rada uzrok oštećenju zdravlja.

(3) Pročelnik je obvezan radnicima iz prethodnih stavaka:

1) prilagoditi radne uvjete i organizaciju radnog vremena radi uklanjanja izloženosti rizicima za sigurnost i zdravlje

2) omogućiti obavljanje drugih odgovarajućih poslova, odnosno, rad na drugom mjestu rada, ako prilagodbe nisu tehnički izvedive, odnosno, opravdane na mjestu rada ili na poslovima koje su obavljali u vrijeme utvrđenja oboljenja od profesionalne bolesti, smanjenja radne sposobnost ili izloženosti neposrednom riziku od smanjenja radne sposobnosti ili trajne nesposobnosti za rad na poslovima s posebnim uvjetima rada.

***II.10. Sredstva rada, osobna zaštitna oprema i mjesta rada***

**Članak 56.**

Pročelnik je obvezan osigurati da su mjesta rada koja se koriste u svakom trenutku sigurna, održavana, prilagođena za rad i u ispravnom stanju, u skladu s pravilima zaštite na radu.

**Članak 57.**

Pročelnik je obvezan prestati s radom u građevinama namijenjenima za rad na kojima nastanu promjene zbog kojih postoji opasnost za sigurnost i zdravlje radnika.

**Članak 58.**

Ovlaštenik je obvezan osigurati da sredstva rada i osobna zaštitna oprema u uporabi budu u svakom trenutku sigurni, održavani, prilagođeni za rad i u ispravnom stanju te da se koriste u skladu s pravilima zaštite na radu, tehničkim propisima i uputama proizvođača tako da u vrijeme rada ne ugrožavaju radnike.

**Članak 59.**

(1) Ovlaštenik je obvezan isključiti iz uporabe sredstva rada i osobnu zaštitnu opremu na kojoj nastanu promjene zbog kojih postoje rizici za sigurnost i zdravlje radnika.

(2) Odluku o tome donosi nadležni ovlaštenik.

(3) Ovlaštenik je dužan izvijestiti Pročelnika o svojoj odluci zabrane rada za svu opremu od značaja za Odjel za matematiku.

**Članak 60.**

Kad organizacijskim mjerama, odnosno, osnovnim pravilima zaštite na radu nije moguće otkloniti ili u dovoljnoj mjeri ograničiti rizike za sigurnost i zdravlje radnika, Pročelnik je obvezan osigurati odgovarajuću osobnu zaštitnu opremu i osigurati da je radnici koriste na propisani način pri obavljanju poslova.

**Članak 61.**

(1) Ovlaštenik je obvezan, u skladu s ovim Zakonom, njegovim provedbenim propisima, pravilima zaštite na radu, posebnim propisima, odnosno, uputama proizvođača, obavljati preglede, odnosno, ispitivanja sredstava rada koja se koriste, radi utvrđivanja jesu li na njima primijenjena pravila zaštite na radu i jesu li zbog nastalih promjena tijekom njihove uporabe ugroženi sigurnost i zdravlje radnika.

(2) Ispitivanje sredstava rada u utvrđenim rokovima organizira ovlaštenik.

**Članak 62.**

(1) Ovlaštenik ne smije staviti u uporabu osobna zaštitna sredstva ako nisu izrađena u skladu s propisima zaštite na radu i ako nisu ispravna.

(2) Ovlaštenik je dužan isključiti iz uporabe osobna zaštitna sredstva na kojima nastanu promjene zbog kojih postoji opasnost po sigurnost i zdravlje radnika.

(3) Ovlaštenik je obvezan poduzeti potrebne mjere kako bi se osiguralo da pristup područjima s posebnim opasnostima i štetnostima imaju samo radnici koji su dobili odgovarajuće upute i zaštitna sredstva.

**Članak 63.**

(1) Prilikom uporabe osobnih zaštitnih sredstava radnik se mora držati pravila zaštite na radu, uputa proizvođača, te uputa ovlaštenika.

(2) Upute o korištenju osobnih zaštitnih sredstava prilikom davanja na korištenje mora dati ovlaštenik.

(3) Ako su upute pisane na stranom jeziku ovlaštenik ih mora dati prevesti na hrvatski jezik.

**Članak 64.**

(1) Pročelnik mora odrediti osobu koja izdaje radnicima osobna zaštitna sredstva i vodi evidencije o izdanim osobnim zaštitnim sredstvima.

(2) Osobna zaštitna sredstva se ne mogu izdati radniku bez njegovog vlastoručnog potpisa o preuzimanju ispravnog osobnog zaštitnog sredstva.

**Članak 65.**

(1) Radnik se ne smije koristiti osobnim zaštitnim sredstvom koje mu nije povjereno i za korištenje kojeg nije osposobljen.

(2) Radnik je dužan čuvati, održavati i koristiti se osobnim zaštitnim sredstvima sukladno pravilima zaštite na radu.

(3) Radnik ne smije popravljati ili obavljati bilo kakve izmjene na osobnom zaštitnom sredstvu ili zaštitnoj napravi, osim kada je za to osposobljen i ovlašten.

(4) Radnik ne smije odnositi osobna zaštitna sredstva izvan radnih prostorija i prostora, osim radi održavanja čistoće tih sredstava.

**Članak 66.**

Pročelnik, odnosno, ovlaštenik je obvezan planirati, pripremati i provoditi radne postupke te razraditi i primjenjivati tehnologiju rada tako da ne ugrožava sigurnost i zdravlje radnika, uvažavajući pri tome najvišu moguću razinu zaštite od rizika na radu i u vezi s radom, u skladu s pravilima zaštite na radu i drugim propisima.

**Članak 67.**

Dopušteno je korištenje nadzornih uređaja radi kontrole ulazaka i izlazaka iz radnih prostorija i prostora te radi smanjenja izloženosti radnika riziku od razbojstva, provala, nasilja, krađa i sličnih događaja na radu ili u vezi s radom.

**Članak 68.**

Zabranjeno je postavljanje nadzornih uređaja u prostorijama za osobnu higijenu i presvlačenje radnika.

**Članak 69.**

Pročelnik je obvezan prilikom zapošljavanja pisanim putem obavijestiti radnika da će biti nadziran nadzornim audio, odnosno, video uređajima.

**Članak 70.**

(1) Pročelnik ne smije koristiti snimljene materijale u svrhe koje nisu propisane ovim člankom, ne smije ih emitirati u javnosti niti pred osobama koje nemaju ovlasti na nadzor opće sigurnosti i zaštite na radu te je obvezan osigurati da snimljeni materijali ne budu dostupni neovlaštenim osobama.

(2) Odredbe ovoga članka o zabrani snimanja i zabrani korištenja snimljenih materijala obvezuju Pročelnika i u odnosu na djecu i maloljetnike, neovisno nalaze li se na mjestima rada u svojstvu maloljetnih radnika ili osoba na radu.

***II.11. Radni okoliš***

**Članak 71.**

Pročelnik je obvezan procijeniti rizike i osigurati zaštitu zdravlja i sigurnost radnika izloženih fizikalnim, kemijskim i biološkim štetnim djelovanjima na radu, provedbenim propisima i pravilima zaštite na radu te posebnim propisima o zaštiti od fizikalnih, kemijskih i bioloških štetnosti.

**Članak 72.**

Pročelnik je obvezan ispitivati radni okoliš na mjestu rada kada:

1) radni postupak utječe na temperaturu, vlažnost i brzinu strujanja zraka

2) u radnom postupku nastaje prašina

3) u radnom postupku nastaje buka, odnosno, vibracije

4) pri radu koristi, proizvodi ili prerađuje opasne kemikalije

5) pri radu postoji izloženost opasnim zračenjima

6) su na radu prisutni rizici od eksplozivne atmosfere

7) je pri radu potrebno osigurati odgovarajuću rasvjetu u skladu s procjenom rizika.

**Članak 73.**

Navedena ispitivanja ovlaštenik je obvezan obaviti na način i u rokovima utvrđenim provedbenim propisima i pravilima zaštite na radu te posebnim propisima

**Članak 74.**

Neovisno od toga obveza ispitivanja postoji odmah nakon što su nastali uvjeti zbog kojih je ispitivanje obvezno, kao i nakon svake promjene u radnom okolišu koja ima utjecaja na stanje utvrđeno prethodnim ispitivanjem.

**Članak 75.**

(1) U radnom okolišu koji ne zadovoljava osnovna pravila zaštite na radu prekida se rad, ukoliko postoji opasnost za život i zdravlje radnika.

(2) Odluku o tome donosi ovlaštenik.

***II.12. Opasne radne tvari***

**Članak 76.**

Pročelnik je obvezan primjenom manje opasnih i štetnih tehnologija, radnih postupaka i radnih tvari stalno unapređivati zaštitu na radu.

**Članak 77.**

(1) Opasne kemikalije se smiju koristiti samo ako ne može iste radne rezultate postići primjenom bezopasnih kemikalija.

(2) Ako nije moguća zamjena opasnih kemikalija bezopasnim ili manje opasnim, odnosno, manje štetnim kemikalijama, ovlaštenik je obvezan utvrditi da li se primjenom drugog radnog postupka može smanjiti opasnost ili štetnost od njihove primjene.

**Članak 78.**

Ako se koriste opasne kemikalije, Pročelnik i ovlaštenik je obvezan pravila zaštite na radu primjenjivati sljedećim redoslijedom:

1) koristiti zatvorene sustave, ako je to moguće prema vrsti poslova i stanju tehnike

2) odvoditi s mjesta nastanka, odnosno, izvan radnog okoliša opasne plinove, pare, prašine i aerosole čije se oslobađanje ne može spriječiti, na način da pri odvođenju ne onečišćuje ljudski okoliš

3) kada ne može odvoditi opasne plinove, pare, prašine i aerosole s mjesta nastanka, ograničiti na najmanju moguću mjeru:

− količinu opasne kemikalije

− broj radnika izloženih djelovanju opasne kemikalije

− vrijeme izlaganja radnika utjecaju opasne kemikalije

4) osigurati da radnici pri radu s opasnim kemikalijama koriste propisanu osobnu zaštitnu opremu, ako se pravilima prethodno navedenima ne može postići zadovoljavajuća sigurnost i zaštita zdravlja radnika.

**Članak 79.**

(1) Obveza je ovlaštenika da koncentracija opasnih kemikalija, koje djeluju u obliku plinova, para, prašina i aerosola, na mjestima rada i u njihovom okruženju bude što niža i ispod granične vrijednosti izloženosti.

(2) Ako se mjerenjem utvrdi da koncentracija opasnih kemikalija prelazi granične vrijednosti, ovlaštenik je obvezan neodgodivo:

1) utvrditi razloge prekoračenja granične vrijednosti

2) na temelju utvrđenih razloga primijeniti dodatna pravila zaštite na radu

3) nakon primjene osnovnih pravila, ponoviti mjerenja.

**Članak 80.**

(1) Ovlaštenik je obvezan osigurati da opasne kemikalije budu tako pakirane i označene da pri njihovom korištenju ne postoji opasnost, odnosno, štetnost za zdravlje i sigurnost radnika.

(2) Ovlaštenik je obvezan osigurati da za opasne kemikalije radnicima budu dani podaci o opasnostima ili štetnostima u vezi s njihovim korištenjem, kao i o pravilima, odnosno, mjerama zaštite na radu.

(3) Kod skladištenja opasnih kemikalija ovlaštenik je obvezan osigurati primjenu pravila zaštite na radu u skladu sa svojstvima tih kemikalija.

(4) Ovlaštenik je obvezan osigurati da se s ambalažom preostalom nakon korištenja opasnih kemikalija postupa u skladu s pravilima zaštite na radu te da se odlaže u skladu s posebnim propisima.

***II.13. Obveze Odjela za matematiku u vezi s uporabom bioloških agensa na radu***

**Članak 81.**

(1) Pročelnik je obvezan provoditi zaštitu na radu radnika koji su izloženi ili bi mogli biti izloženi biološkim štetnostima.

(2) Ako se ne može postići zadovoljavajuća zaštita zdravlja radnika, ovlaštenik je obvezan osigurati da radnici koriste propisanu osobnu zaštitnu opremu te da poduzimaju propisane higijenske mjere

(3) Ovlaštenik je obvezan osigurati da su radnici obaviješteni o rizicima kojima su izloženi pri radu s biološkim štetnostima i da su osposobljeni za rad na siguran način

(4) Na mjestima rada ovlaštenik je obvezan istaknuti pisane obavijesti i upute za postupanje u slučaju ozbiljne opasnosti, odnosno, štetnosti uzrokovane biološkim štetnostima.

***II.14. Stres na radu ili u vezi s radom***

**Članak 82.**

(1) Pročelnik je obvezan provoditi prevenciju stresa na radu ili u vezi s radom koji je uzrokovan osobito čimbenicima kao što su sadržaj rada, organizacija rada, radno okruženje, loša komunikacija i međuljudski odnosi, kako bi sveo na najmanju mjeru potrebu radnika da svladava poteškoće zbog dugotrajnije izloženosti intenzivnom pritisku te otklonio mogućnost da se umanji radna učinkovitost radnika i pogorša njegovo zdravstveno stanje.

(2) Ako postoje naznake stresa na radu ili u vezi s radom, Pročelnik, odnosno, ovlaštenik je obvezan posebnu pozornost usmjeriti na:

1) organizaciju rada i radnih postupaka (radno vrijeme, stupanj samostalnosti, podudarnost između vještine radnika i potreba posla, radno opterećenje i dr.)

2) radne uvjete i okolinu (izloženost radnika i poslodavca nasilnom ponašanju, buku, vrućinu, hladnoću, opasne kemikalije i dr.)

3) komunikaciju (neizvjesnost o tome što se očekuje od posla, izgledi za očuvanjem posla ili nadolazeće promjene i sl.)

4) subjektivne čimbenike (emocionalni i društveni pritisci, osjećaj nemoći, osjećaj da nema dovoljno podrške i sl.).

***II.15. Zaštita od požara, evakuacija i spašavanje***

**Članak 83.**

(1) Pročelnik je obvezan poduzeti mjere zaštite od požara i spašavanja radnika, izraditi plan evakuacije i spašavanja, odrediti radnike koji će provoditi mjere te osigurati pozivanje i omogućiti postupanje javnih službi nadležnih za zaštitu od požara i spašavanje, u skladu s posebnim propisima.

(2) Pročelnika, odnosno, ovlaštenik je obvezan broj radnika iz prethodnog stavka ovoga članka, njihovu osposobljenost i potrebnu opremu, utvrditi i osigurati u skladu s propisima koji uređuju zaštitu od požara i spašavanje, ovisno o naravi procesa rada, te ukupnom broju radnika.

**Članak 84.**

Pročelnik, odnosno, ovlaštenik je u slučaju nastanka neposrednih i značajnih rizika za život i zdravlje radnika obvezan:

1) odmah ih obavijestiti o nastalom riziku kojemu jesu ili bi mogli biti izloženi, kao i o mjerama koje jesu ili bi trebale biti provedene, kako bi se spriječio ili umanjio rizik za život i zdravlje

2) poduzeti radnje i dati upute o prestanku rada, odnosno napuštanju mjesta rada i upućivanju na sigurno mjesto

3) organizirati nastavak rada tek nakon otklanjanja rizika

4) ovlaštenik je obvezan osposobiti radnike da u slučaju nastanka neposrednih i značajnih rizika za život i zdravlje, kojima su izloženi ili bi mogli biti izloženi, a o tome ne mogu obavijestiti odgovornu osobu, mogu samostalno poduzeti mjere i provesti postupke u skladu sa svojim znanjem i raspoloživim tehničkim sredstvima, kako bi rizike otklonili ili smanjili

5) osposobljavanje radnika iz stavka 4. ovoga članka obuhvaća upoznavanje radnika s planom evakuacije i spašavanja za slučaj izvanrednog događaja i provođenje praktične vježbe evakuacije i spašavanja najmanje jednom u dvije godine

6) radnik koji postupa u skladu s odredbama stavaka 4. i 5. ovoga članka, zbog takvog postupanja ne smije trpjeti štetne posljedice, osim u slučaju ako je postupao namjerno ili s krajnjom nepažnjom.

***II.16. Ozljede na radu i profesionalne bolesti***

**Članak 85.**

Postupak utvrđivanja i priznavanje ozljede i profesionalnog oboljenja, uvjeti koji moraju biti ispunjeni, rokovi u kojima se podnosi prijava i sadržaj tiskanica (prijava o ozljedi na radu i prijava o profesionalnoj bolesti) određeni su odgovarajućim propisima.

**Članak 86.**

Postupke i poslove u slučaju ozljede na radu i profesionalne bolesti organizira ili obavlja Pročelnik u suradnji sa ovlaštenikom i stručnjakom zaštite na radu.

***II.17. Pružanje prve pomoći***

**Članak 87.**

(1) Pročelnik je obvezan organizirati i osigurati pružanje prve pomoći radnicima i drugim osobama do pružanja hitne medicinske pomoći ili do prijema u zdravstvenu ustanovu te je obvezan omogućiti postupanje javne službe hitne medicinske pomoći.

(2) U radnim prostorijama gdje istodobno radi dva do 20 radnika, najmanje jedan radnik te još po jedan do svakih sljedećih 50 radnika, mora biti osposobljen za pružanje prve pomoći u skladu s pravilima zaštite na radu i u pisanom obliku dobiti obavijest da je određen za pružanje prve pomoći.

(3) Ovlaštenik je obvezan osigurati sredstva i opremu za pružanje prve pomoći koji uvijek moraju biti dostupni, označeni i zaštićeni od neovlaštenog korištenja.

***II.18. Zaštita nepušača***

**Članak 88.**

(1) Pročelnik je obvezan provoditi zaštitu nepušača od djelovanja duhanskog dima.

(2) Zabranjeno je pušenje na radnim sastancima.

(3) Zabranjeno je pušenje na mjestu rada.

***II.19. Zabrana unošenja i uzimanja alkohola i drugih sredstava ovisnosti***

**Članak 89.**

(1) Radnik u vrijeme rada ne smije biti pod utjecajem alkohola i drugih sredstava ovisnosti, niti ih smije unositi na mjesto rada.

(2) Pročelnik je obvezan provoditi zabranu zlouporabe alkoholnih pića i sredstava ovisnosti na mjestu rada prikladnim mjerama, a osobito:

1) obavješćivati radnika o štetnosti sredstava ovisnosti i njihovom utjecaju na radnu sposobnost

2) surađivati s njegovim ovlaštenikom, stručnjakom zaštite na radu, specijalistom medicine rada i povjerenikom radnika za zaštitu na radu, pri provođenju mjera sprječavanja zlouporabe sredstava ovisnosti

3) sprječavati konzumaciju alkoholnih pića i drugih sredstava ovisnosti tijekom rada i provoditi zabranu njihovog unošenja u radne prostorije i prostore

4) provoditi programe prevencije ovisnosti na mjestu rada, u skladu s utvrđenim potrebama

5) pisano utvrditi postupak provjere je li radnik pod utjecajem alkohola ili drugih sredstava ovisnosti (provođenje postupka uz pristanak radnika, način provjere, vrsta testa ili aparata, način bilježenja i potvrđivanja rezultata, postupanje u slučaju odbijanja radnika da pristupi provjeri) i učinkovito provoditi utvrđeni postupak.

(3) Smatrat će se da je radnik pod utjecajem alkohola ako u krvi ima alkohola više od 0,0 g/kg, odnosno više od 0,0 miligrama u litri izdahnutog zraka, odnosno, u krvi ima višu koncentraciju alkohola od koncentracije dozvoljene procjenom rizika poslova koje taj radnik obavlja.

***II.19.1. Provjera je li radnik pod utjecajem sredstava ovisnosti i privremeno udaljenje s rada***

**Članak 90.**

(1) Provjera je li radnik pod utjecajem alkohola ili drugih sredstava ovisnosti obavlja se alkometrom ili drugim prikladnim uređajem, postupkom ili sredstvom.

(2) Ako radnik odbije pristupiti provjeri, smatra se da je pod utjecajem alkohola ili drugih sredstava ovisnosti.

(3) Ovlaštenik je obvezan udaljiti s mjesta rada radnika koji je pod utjecajem alkohola ili drugih sredstava ovisnosti sve dok je pod njihovim utjecajem.

(4) Ako radnik odbija napustiti mjesto rada, radnika će, po pozivu Pročelnika, odnosno, ovlaštenika, udaljiti nadležna redarstvena služba.

***II.19.2. Zabrana provjere***

**Članak 91.**

(1) Pročelnik ne smije provjeravati je li radnik pod utjecajem drugih sredstava ovisnosti osim alkohola ako mu je radnik predao potvrdu da se nalazi u programu liječenja, odvikavanja ili rehabilitacije od ovisnosti ili u izvanbolničkom tretmanu liječenja od ovisnosti te da uzima supstitucijsku terapiju.

(2) U slučaju iz stavka 1. ovoga članka Pročelnik može zatražiti ocjenu zdravstvene i psihofizičke sposobnosti tog radnika za obavljanje povjerenih mu poslova.

(3) Ocjenu zdravstvene i psihofizičke sposobnosti iz stavka 2. ovoga članka daje specijalist medicine rada.

(4) Potvrdu da se radnik nalazi u programu liječenja, odvikavanja ili rehabilitacije od ovisnosti, odnosno, u izvanbolničkom tretmanu liječenja od ovisnosti i da uzima supstitucijsku terapiju izdaje ustanova kod koje se provodi program.

**Članak 92.**

(1) Pročelnik, odnosno, ovlaštenik je obvezan osigurati radniku zdravstvenu zaštitu primjerenu rizicima za sigurnost i zdravlje kojima je izložen na radu, u skladu s posebnim propisima koji uređuju mjere zdravstvene zaštite u vezi s radom.

(2) Radi osiguranja zdravstvenog nadzora primjerenog rizicima za sigurnost i zdravlje na radu kojima je izložen radnik, Pročelnik je obvezan radniku, jednom u pet godina, na njegov zahtjev osigurati zdravstveni pregled.

(3) Odredba iz prethodnog stavka ne primjenjuje se na radnike kojima je obveza redovitog zdravstvenog pregleda utvrđena propisima zaštite na radu.

(4) Zdravstvena zaštita iz stavka 1. ovoga članka ostvaruje se suradnjom Pročelnika, ovlaštenika, stručnjaka za zaštitu na radu i radnika s izabranim specijalistom medicine rada.

(5) Ovlaštenik je obvezan izabranom specijalisti medicine rada osigurati pristup na mjesta rada.

Pročelnik i njegov ovlaštenik, stručnjak zaštite na radu, radnik i povjerenik radnika za zaštitu na radu, obvezni su izvijestiti specijalistu medicine rada o činjenicama vezanima uz rad, aktivnosti, mjesto rada i radni okoliš, za koje znaju ili pretpostavljaju da mogu nepovoljno utjecati na zdravlje radnika.

**Članak 93.**

(1) Radi utvrđivanja, odnosno, provjere zdravstvene sposobnosti za obavljanje određenih poslova, Pročelnik, odnosno, ovlaštenik može prije i tijekom radnog odnosa o svom trošku uputiti radnika na zdravstveni pregled.

(2) Prethodni i periodični pregledi i pribavljanje uvjerenja o tome da li osobe koje Pročelnik namjerava zaposliti udovoljavaju posebnim uvjetima za rad, odnosno, zaposlenje, u skladu s pravilima zaštite na radu i provedbenim propisima kojima se utvrđuju posebni uvjeti za obavljanje određenih poslova, ne smiju biti na trošak radnika.

***II. 20. Obveza ugovaranja usluga medicine rada***

**Članak 94.**

(1) Pročelnik je obvezan osigurati radnicima usluge medicine rada kako bi se osigurao zdravstveni nadzor primjeren opasnostima, štetnostima i naporima tijekom rada u svrhu očuvanja zdravlja radnika.

(2) Pročelnik ugovara usluge medicine rada sa zdravstvenom ustanovom koja obavlja djelatnost medicine rada, odnosno, sa specijalistom medicine rada u privatnoj praksi, u skladu s propisima o zdravstvenoj zaštiti i zdravstvenom osiguranju.

***II. 21. Pregled video i audio zapisa***

**Članak 95.**

Pročelnik je obvezan omogućiti tijelu nadležnom za inspekcijski nadzor pregled video, odnosno, audio zapisa korištene kao nadzorne uređaje.

***II. 22. Evidencije, isprave i obavijesti***

**Članak 96.**

(1) Pročelnik je obvezan voditi evidencije, čuvati isprave te davati obavijesti i podatke u skladu s ovim Zakonom i drugim propisima o zaštiti na radu.

(2) Pročelnik je obvezan voditi evidencije o ozljedama na radu, profesionalnim bolestima i nezgodama na radu.

(3) Davanje obavijesti i podataka Pročelnik odnosno ovlaštenik je obvezan provoditi na način da čuva privatnost radnika u skladu s posebnim propisom o zaštiti osobnih podataka.

(4) Utvrđivanje tajnosti podataka, odnosno akata ili isprava u kojima su sadržani, ne oslobađa Pročelnika obveze da daje podatke osobama koje na njih imaju pravo na temelju Zakona o zaštiti na radu.

**Članak 97.**

Pročelnik je obvezan stručnjaku zaštite na radu, ovlašteniku i povjereniku radnika za zaštitu na radu učiniti dostupnom odgovarajuću dokumentaciju, a osobito:

1) procjenu rizika i popis mjera koje se provode u svrhu uklanjanja ili smanjenja procijenjenih rizika

2) evidencije i isprave, koje je obvezan voditi i čuvati u skladu sa Zakonom

3) upravne mjere koje je naredio nadležni inspektor.

**Članak 98.**

(1) Pročelnik je obvezan na mjestu rada postaviti na vidljivo mjesto:

1) sigurnosne znakove

2) znakove za evakuaciju i spašavanje

3) upute i oznake za rukovanje radnom opremom

4) upute i oznake za rad s opasnim kemikalijama, biološkim štetnostima, izvorima zračenja i drugim izvorima opasnosti i štetnosti.

(2) Pročelnik je obvezan osigurati da radniku budu dostupni:

1) procjena rizika za mjesto rada i poslove koji se na njemu obavljaju

2) upute za rad na siguran način za mjesto rada i poslove koji se na njemu obavljaju

3) pisani dokaz o osposobljenosti radnika za rad na siguran način

4) pisani dokaz da radnik udovoljava uvjetima za obavljanje poslova s posebnim uvjetima rada

5) zapisnik o ispitivanju radne opreme, instalacija i radnog okoliša.

**III. PRIJELAZNE I ZAVRŠNE ODREDBE**

**Članak 99.**

Izmjene i dopune ovog Pravilnika objavljuju se na način i prema postupku predviđenom za njegovo donošenje.

**Članak 100.**

Izrazi koji se koriste u ovom Pravilniku, a imaju rodno značenje koriste se neutralno i odnose se jednako na muški i ženski rod.

**Članak 101.**

Stupanjem na snagu ovog Pravilnika prestaje se primjenjivati Pravilnik o zaštiti na radu od 28. svibnja 2007. godine.

**Članak 102.**

Ovaj Pravilnik stupa na snagu osmog dana od objave na oglasnoj ploči Odjela za matematiku.

**PROČELNICA**

**Prof. dr. sc. Mirta Benšić**

KLASA: 602-04/17-01/14

URBROJ: 2158-60-41-17-01

Pravilnik o zaštiti na radu je objavljen je na oglasnoj ploči Odjela za matematiku dana 31. ožujka 2017. te stupa na snagu dana 7. travnja 2017.

**Tajnik Odjela**

**Vlado Fotak, dipl. prav.**